Titelaktes is 'radikale ekonomiese transformasie' – Ramaphosa | Maroela Media
Titelaktes is 'radikale ekonomiese transformasie' – Ramaphosa
President Cyril Ramaphosa tydens die oorhandiging van titelaktes by die Franklin-behuisingsprojek in Franklin, KwaZulu-Natal (Foto: Kopano Tlape/GCIS)
Pres. Cyril Ramaphosa het Woensdag gesê sy regering is besig om titelaktes aan nuwe huiseienaars te oorhandig om mense die impak van "radikale ekonomiese transformasie" te wys.
Ramaphosa was deel van 'n seremonie in die hoofsaaklik Xhosa-gemeenskap van Franklin naby Kokstad in die suide van KwaZulu-Natal waar titelaktes oorhandig is. Hy het 'n paar uur vroeër die nuwe kantoor van die departement van binnelandse sake in Kokstad oopgemaak.
Die president het 'n beroep op die gemeenskappe gedoen om meer betrokke te raak in plaaslikeregeringsake – van die beplanning tot begrotingsprosesse, sodat die regering nie hoef "te wag vir diensleweringsbetogings om op die probleme te reageer nie".
"Hierdie oorhandigingsgeleentheid is beduidend, want dit vorm deel van die werk wat ons saam doen om die menswaardigheid van Suid-Afrika se mense te herstel. Ons het nou met 'n program begin om grondhervorming te bespoedig wat grond en ondersteuning aan swart boere sal bied, die eiendomsregte te verseker van diegene wat op die grond werk en woon, en geskikte liggings vir maatskaplike behuising in stedelike gebiede te identifiseer. Deel van dié program is om mense die geleentheid te bied om hul eie huise te besit," het die president gesê.
Oorhandiging van titelaktes by die Franklin-behuisingsprojek in Franklin, KwaZulu-Natal (3 Oktober 2018) (Foto: Kopano Tlape/GCIS)
Ramaphosa het gesê in 'n land waar die meerderheid van die bevolking slegs 'n paar bates besit, sal huiseienaarskap beskou word as 'n tipe "radikale ekonomiese transformasie". "Dit bevorder die vooruitsigte van diegene wat titelaktes ontvang en die geslagte wat volg. Huiseienaarskap kan 'n bydrae lewer tot verbeterde opleidingsuitkomste en huishoudelike armoede verminder. Families is veiliger en gemeenskappe is meer stabiel."
Volgens hom is die uitreik van die titelaktes ook 'n deel van "'n groter poging om mense die middelpunt van dienslewering te maak". "Wanneer mense betrokke is in die lewering van basiese dienste, dan neem hulle volle eienaarskap daarvan en sien om na publieke hulpbronne. Dit is nie genoeg vir die regering om vir die mense te werk nie, dit moet saam met die mense werk."
Hy het bygevoeg gemeenskappe moet ook met die polisie saamwerk om misdaad te bestry, met opleidingsbeamptes om skole te verbeter en met plaaslike raadslede om dienslewering te verbeter en plaaslike ekonomiese ontwikkeling te bevorder.
Sasol weier om stakende werkers se stem te hoor
Soldaat se appèlaansoek afgekeur
Ek het ook 'n titelakte, maar ek het betaal vir myne….
Kan jy glo dat hierdie nou radikale ekonomiese transformasie is. Ok seker vir die oningeligtes wat nog nooit so iets in hul lewe ervaar het nie. Ongelooflik. Dit moet iets verskrikliks vir daardie mense wees. Dit moet vir hulle voel asof hulle die lotto gewen het, maar dan het niemand nog vir hulle beduie wat die lotto is nie. En Ramaphosa en die ANC het dit geweet.
Die afgelope kwarteeu was die ANC aan bewind. Om nou eers met 'n groot bohaai titelaktes uit te wil deel is 'n bietjie baie te laat om iemand anders die skuld daarvoor te gee. Die ANC lyk al te veel na 'n derderangse toneelgeselskap wat telkens 'n ou haas uit 'n ou hoed pluk vir 'n groot gejuig veral so voor 'n verkiesing van die cast vir die volgende paar jaar.
Wag en kyk die beste deel kom nog. Nou het hulle 'n stukkie papier. Wat hulle nie besef nie, is dat daar moet nou water en krag aangelê word en 'n huis moet gebou word volgens bou regulasies en dit kos geld wat die meeste van die mense nie het nie. O en nog iets. Daar gaan erfbelasting ens ook bykom. Hulle gaan vinnig van daardie papiertjie ontslae en of voor mnr Ramaposha se deur uitkamp.
Hoor my lied.
Ek wonder of weet die trotse titelakte houer dat daardie akte nie vanaand kos op jou bord waarborg nie?
Weet hulle dat 'n huiseienaar self verantwoordelik is vir instandhouding?
Huiseienaars moet erfbelasting, rioolering en vullisverwydering betaal.
Jy moet struktuurversekering uitneem en betaal vir ingeval van 'n ramp.
As jy jou huis aanbied vir sekuriteit , en dit is die hoof rede waarom hulle aktes wil he, is daar 'n paaiement om maandeliks te diens.